
RAPORT

asupra propunerii legislative pentru modificarea alin.(1), (4) şi (5) ale art.5 din Ordonanţa de urgenţă a Guvernului nr. 12/2006 pentru stabilirea unor măsuri de reglementare a pieţei pe filiera cerealelor şi a produselor procesate din cereale 
În conformitate cu prevederile art.95 din Regulamentul Camerei Deputaţilor, republicat, Comisia pentru agricultură, silvicultură, industrie alimentară şi servicii specifice a fost sesizată spre dezbatere pe fond cu propunerea legislativă pentru modificarea alin.(1), (4) şi (5) ale art.5 din Ordonanţa de urgenţă a Guvernului nr. 12/2006 pentru stabilirea unor măsuri de reglementare a pieţei pe filiera cerealelor şi a produselor procesate din cereale, transmisă cu adresa nr. P.l.x 847 din 13 noiembrie 2006 şi înregistrată sub nr.24/643/15.11.2006. 

La întocmirea raportului, Comisia a avut în vedere avizul favorabil al Consiliului Legislativ şi punctul de vedere negativ al Guvernului.
 Propunerea legislativă are ca obiect de reglementare modificarea alin.(1), (4) şi (5) ale art.5 din Ordonanţa de urgenţă a Guvernului nr. 12/2006 pentru stabilirea unor măsuri de reglementare a pieţei pe filiera cerealelor şi a produselor procesate din cereale, avându-se în vedere introducerea, alături de operatorii economici care sunt în majoritate persoane juridice, şi a producătorilor agricoli persoane fizice, care deţin în proprietate sau administrează spaţii de depozitare. 
Propunerea legislativă pentru modificarea alin.(1), (4) şi (5) ale art.5 din Ordonanţa de urgenţă a Guvernului nr. 12/2006 pentru stabilirea unor măsuri de reglementare a pieţei pe filiera cerealelor şi a produselor procesate din cereale face parte din categoria legilor ordinare, potrivit prevederilor art.73 din Constituţia României, republicată.

La dezbaterea propunerii legislative a participat ca invitat, în conformitate cu prevederile art.54 şi 55 din Regulamentul Camerei Deputaţilor, republicat, domnul Töke István – secretar de stat în cadrul Ministerului Agriculturii, Pădurilor şi Dezvoltării Rurale. 

La lucrările comisiei au fost prezenţi 24 de deputaţi, din totalul de 26 de membri ai comisiei.
Propunerea legislativă a fost respinsă în unanimitate, în şedinţa din 7 februarie 2007, pentru următorul considerent:
· Sintagma „operatori economici” cuprinsă în Ordonanţa de urgenţă a Guvernului nr. 12/2006 include şi categoria producătorilor agricoli persoane fizice autorizate, reglementate de Legea nr.300/2004.
Propunerea legislativă a fost respinsă de Senat în şedinţa din 8 noiembrie 2006.

Proiectul de lege, potrivit art.75 alin.(1) şi (3) din Constituţia României, republicată, şi art.92 alin.(9) pct.1 din Regulamentul Camerei Deputaţilor, republicat este de competenţa decizională a Camerei Deputaţilor.

